3)

Muutetaan liite XI seuraavasti: a) Korvataan 2.1 kohta seuraavasti: ”2.1 Afrikkalaista hevosruttoa koskevat erityisvaatimukset Hevoseläinten on täytettävä yhdessä seuraavista alakohdista esitetyt vaatimukset: a) eläimet on pidetty eristyksissä tartunnanlevittäjiltä suojatuissa pitopaikoissa vähintään 30 päivän ajan ennen niiden unioniin lähettämispäivää, ja niille on tehty negatiivisin tuloksin serologinen testi ja taudinaiheuttajan tunnistustesti afrikkalaisen hevosruton varalta kummassakin tapauksessa verinäytteestä, joka on otettu aikaisintaan 28 päivää sen päivän jälkeen, jona ne ovat saapuneet tartunnanlevittäjiltä suojattuihin pitopaikkoihin, ja unioniin lähettämispäivää edeltäneiden 10 päivän aikana; b) eläimet on pidetty eristyksissä tartunnanlevittäjiltä suojatuissa pitopaikoissa vähintään 40 päivän ajan ennen unioniin lähettämispäivää, ja niille on tehty negatiivisin tuloksin serologiset testit afrikkalaiseen hevosruttovirukseen kohdistuvien vasta-aineiden osoittamiseksi siten, että vasta-ainepitoisuus ei ole noussut merkittävästi verinäytteissä, jotka on otettu kahdella eri kerralla vähintään 21 päivän välein, ja ensimmäinen näyte on otettu aikaisintaan 7 päivän kuluttua tartunnanlevittäjiltä suojattuihin pitopaikkoihin saapumisesta; c) eläimet on pidetty eristyksissä tartunnanlevittäjiltä suojatuissa pitopaikoissa vähintään 14 päivän ajan ennen niiden unioniin lähettämispäivää, ja niille on tehty taudinaiheuttajan tunnistustesti negatiivisin tuloksin afrikkalaisen hevosruttoviruksen varalta verinäytteestä, joka on otettu aikaisintaan 14 päivää sen päivän jälkeen, jona ne ovat saapuneet tartunnanlevittäjiltä suojattuihin pitopaikkoihin, ja enintään 72 tuntia ennen unioniin lähettämisajankohtaa, ja tartunnanlevittäjiltä suojaamisen jatkuva seuranta on osoittanut, ettei tartunnanlevittäjiltä suojatussa pitopaikassa ole ollut tartuntaa levittäviä hyönteisiä; d) on olemassa dokumentoitu näyttö siitä, että eläimille on annettu täydellinen primaarinen rokotuskierros afrikkalaista hevosruttoa vastaan ja valmistajan suositusten mukaisesti uusintarokotus lisensoidulla rokotteella kaikkia alkuperäpopulaatiossa esiintyviä afrikkalaisen hevosruton serotyyppejä vastaan vähintään 40 päivää ennen saapumista tartunnanlevittäjiltä suojattuihin pitopaikkoihin ja että eläimiä on pidetty eristyksissä tartunnanlevittäjiltä suojatuissa pitopaikoissa vähintään 40 päivän ajan ennen unioniin lähettämispäivää; e) eläimet on pidetty eristyksissä tartunnanlevittäjiltä suojatuissa pitopaikoissa vähintään 30 päivän ajan ennen unioniin lähettämispäivää, ja niille on tehty saman laboratorion samana päivänä suorittama serologinen testi afrikkalaiseen hevosruttovirukseen kohdistuvien vasta-aineiden osoittamiseksi verinäytteistä, jotka on otettu eristysaikana tartunnanlevittäjiltä suojatuissa pitopaikoissa kahdella eri kerralla 21–30 päivän välein. Jälkimmäinen näyte on täytynyt ottaa unioniin lähettämispäivää edeltäneiden 10 päivän aikana, ja kummassakin tapauksessa on saatu negatiivinen tulos tai jälkimmäisestä näytteestä afrikkalaisen hevosruton varalta tehdyssä taudinaiheuttajan tunnistustestissä on saatu negatiivinen tulos.” b) Korvataan 2.2 kohta seuraavasti: ”2.2 Venezuelalaista hevosen enkefalomyeliittia koskevat erityisvaatimukset Hevoseläinten on täytettävä vähintään yksi seuraavista vaatimuksista: a) eläimille on annettu täydellinen primaarinen rokotuskierros venezuelalaista hevosen enkefalomyeliittia vastaan ja uusintarokotus valmistajan suositusten mukaisesti vähintään 60 päivää ja enintään 12 kuukautta ennen unioniin lähettämispäivää, ja ne on pidetty eristyksissä tartunnanlevittäjiltä suojatuissa pitopaikoissa vähintään 21 päivän ajan ennen unioniin lähettämispäivää, ja tänä aikana ne ovat olleet kliinisesti terveitä ja niiden päivittäin mitattu ruumiinlämpö on pysynyt normaalin fysiologisen vaihteluvälin rajoissa. Kaikille muille saman pitopaikan hevoseläimille, joiden päivittäin mitattu ruumiinlämpö on noussut, on tehty verinäytteestä venezuelalaisen hevosen enkefalomyeliitin varalta viruseristystesti, jonka tulos on ollut negatiivinen; b) eläimiä ei ole rokotettu venezuelalaista hevosen enkefalomyeliittia vastaan, ja ne on pidetty eristyksissä tartunnanlevittäjiltä suojatuissa pitopaikoissa vähintään 21 päivän ajan ennen unioniin lähettämispäivää, ja tänä aikana ne ovat olleet kliinisesti terveitä ja niiden päivittäin mitattu ruumiinlämpö on pysynyt normaalin fysiologisen vaihteluvälin rajoissa. Eristysaikana eläimille on tehty diagnostinen testi negatiivisin tuloksin venezuelalaisen hevosen enkefalomyeliitin varalta näytteestä, joka on otettu aikaisintaan 14 päivän kuluttua päivästä, jona eläinten eristyksissä pito tartunnanlevittäjiltä suojatuissa pitopaikoissa, on alkanut, ja eläimet ovat olleet suojattuina tartuntaa levittäviltä hyönteisiltä unioniin lähettämisajankohtaan asti. Kaikille muille saman pitopaikan hevoseläimille, joiden päivittäin mitattu ruumiinlämpö on noussut, on tehty verinäytteestä venezuelalaisen hevosen enkefalomyeliitin varalta viruseristystesti, jonka tulos on ollut negatiivinen; c) elämille on tehty saman laboratorion samana päivänä suorittama hemagglutinaation inhibitiotesti venezuelalaisen hevosen enkefalomyeliitin varalta näytteistä, jotka on otettu kahdella eri kerralla 21 päivän välein ja joista jälkimmäinen on otettu unioniin lähettämispäivää edeltäneiden 10 päivän aikana, eikä vasta-ainepitoisuus ole noussut, sekä enintään 48 tuntia ennen unioniin lähettämistä otetusta näytteestä venezuelalaisen hevosen enkefalomyeliitin viruksen genomin osoittamiseksi RT-PCR-testi (käänteiskopiointi-polymeraasiketjureaktio-testi), jonka tulos on ollut negatiivinen, ja eläimet on suojattu tartunnanlevittäjiltä RT-PCR-testin näytteenottohetkestä alkaen lähettämistä varten tehtyyn lastaukseen asti käyttämällä hyväksyttyjä hyönteiskarkottimia yhdessä hyönteismyrkkyjen kanssa ja hävittämällä hyönteiset tallista ja eläinten kuljetusvälineestä.” c) Lisätään 3 kohta seuraavasti: ”3. TARTUNNANLEVITTÄJILTÄ SUOJATTU PITOPAIKKA Vähimmäiskriteerit tartunnanlevittäjiltä suojatun pitopaikan aseman myöntämiselle: a) pitopaikan sisääntulo- ja poistumispaikoissa on asianmukaiset fyysiset esteet, esimerkiksi kaksikertaisilla ovilla varustettu sisään-/uloskäynti; b) tartunnanlevittäjiltä suojatun pitopaikan aukot on suojattava tartunnanlevittäjiltä verkolla, jossa on asianmukainen silmäkoko ja joka käsitellään säännöllisesti sallitulla hyönteismyrkyllä valmistajan ohjeiden mukaisesti; c) tartunnanlevittäjiä on seurattava ja torjuttava tartunnanlevittäjiltä suojatun pitopaikan sisällä ja ympärillä; d) tartunnanlevittäjiltä suojatun pitopaikan läheisyydessä on toteutettava toimenpiteitä tartunnanlevittäjien lisääntymispaikkojen vähentämiseksi tai poistamiseksi; e) käytössä on oltava vakioidut toimintamenettelyt, vara- ja varoitusjärjestelmistä laadittu kuvaus mukaan lukien, joita sovelletaan tartunnanlevittäjiltä suojatun pitopaikan toimintaan ja eläinten kuljettamiseen kyseisestä pitopaikasta lastauspaikalle unioniin lähetettäviksi.”